Gangen var viktig da Katrine skulle lage et hjem av leiligheten.
- Den er hjertet. Jeg ønsket å gjøre den til et rom i leiligheten, ikke bare en mørk tarm, sier hun.
Så hun tegnet hyller integrert i veggen, der hun har bøker, blader, bilder og sko, og satte opp en liten arbeidsstasjon i den ene enden. Tilsammen fem døråpninger vender inn mot gangen.
- Fordi gangen har alle disse inngangene og utgangene, er den et aktivt rom, samtidig som den er et rom man kan være i, sier hun.
Gangen lyses opp fra de andre rommene i leiligheten, med døråpninger som ligger parallelt overfor hverandre: Morgenlys strømmer inn fra soveromsiden, ettermiddags- og kveldslys fra stue-/kjøkkensiden.
- Det er fint med en slik tosidighet, synes Katrine.
Morgensiden er den originale siden, med rominndelingen bevart som den var, og med dørkarmer og gulv intakt. Ettermiddags- og kveldslyssiden er mer moderne, der var hun aldri i tvil om at hun ønsket ett stort oppholdsrom.
- Med fire like store rom, uten noen forbindelse eller tanker bak, blir det ikke noe hierarki i leiligheten, sier hun.
På soverommet tegnet hun en spesialtilpasset hylle - og fant frem hammeren - for å få plass til alt av klær, tepper og høyhælte sko. Hyllen, som dekker hele veggen, er laget av ubehandlede og malte MDF-plater.